
COMUNICAT DE PRESĂ
București, 13 august 2026
Lupta Lupilor – National Edition revine pe 26 noiembrie 2026, la nivel național
Competiția națională de antreprenoriat tehnologic dedicată studenților din facultățile de construcții din România ajunge la ediția a II-a
Mașini și Utilaje pentru Construcții, în parteneriat cu Facultatea de Inginerie Mecanică și Robotică in Constructii din cadrul Universității Tehnice de Construcții București (UTCB), organizează pe 26 noiembrie 2026, în intervalul orar 09:00 – 16:00, la Aula Magna UTCB (Bulevardul Lacul Tei nr. 124, București), cea de-a doua ediție a competiției naționale de antreprenoriat „Lupta Lupilor – National Edition”.
Lupta Lupilor este un pre-accelerator național de antreprenoriat dedicat studenților din facultățile de construcții din România, cu focus pe un sector strategic și insuficient valorificat: producția de utilaje și tehnologii pentru construcții pe teritoriul țării. Programul reunește tineri ingineri cu viziune antreprenorială și îi provoacă să transforme cunoașterea tehnică în proiecte de afaceri reale, cu impact direct asupra economiei locale, oferind acces la finanțări de tip seed și early-stage.
La prima ediție, desfășurată în 2025 la sediul Facultății de Inginerie Mecanică și Robotică din cadrul UTCB, programul a deschis calea pentru o nouă generație de antreprenori tehnici, oferind studenților un cadru real de testare a ideilor de business. La ediția a II-a, Lupta Lupilor merge la nivel național: invitația de a depune proiecte antreprenoriale se adresează tuturor facultăților de construcții din țară. Indiferent de universitate sau de oraș, orice student la o facultate de inginerie cu o idee pentru producția de utilaje de construcții în România își are locul în competiție. Lupta Lupilor consolidează astfel dialogul dintre industrie, mediul academic și tinerii inovatori din construcții.
Zonele de focus ale proiectelor:
•  Producție de utilaje și tehnologii pentru construcții și/sau domenii conexe
•  Digitalizare
•  Automatizare
•  Robotică
•  Soluții de reciclare
•  Sustenabilitate
Studenții, individual sau în echipă, sunt invitați să depună un plan de afaceri (business plan core, maximum 10 pagini), care va include prezentarea echipei și a competențelor, ideea centrală, justificarea necesității și oportunității acesteia pe piață, un studiu comparativ cu concurența, o analiză SWOT a pieței interne și internaționale, precum și bugetul de implementare pentru prototip și primul an de producție, extins pe un orizont de 1–5 ani.
În urma etapei de preselecție, 8 echipe finaliste vor fi invitate să își susțină proiectele în cadrul unui pitch de 5 minute, urmat de o sesiune de întrebări din partea unei comisii formate din antreprenori, investitori, profesori și reprezentanți ai mediului privat. Evaluarea proiectelor se va face pe baza a patru criterii: inovație tehnologică, fezabilitate economică, impact și scalabilitate, precum și aliniere cu domeniul utilajelor și construcțiilor.
Calendarul competiției:
•  1 august – 15 noiembrie 2026: Lansare și înscrieri — studenții depun planurile de afaceri
•  16 – 24 noiembrie 2026: Selecția celor 8 echipe finaliste
•  26 noiembrie 2026: Pitch final și decernarea premiilor, la Aula Magna UTCB
Planurile de afaceri se depun în format Word, la adresa de email office@masinisiutilaje.ro. Detalii complete despre regulament, criteriile de evaluare și modalitatea de înscriere sunt disponibile pe www.masinisiutilaje.ro/conferinte.
Despre Mașini și Utilaje pentru Construcții
Mașini și Utilaje pentru Construcții este publicația de referință a industriei de utilaje și tehnologii pentru construcții din România, organizator al platformelor RoBuild Conference & Exhibition, Lupta Lupilor, Robuild Expo, Robuild Hands-On Challenge, Trenchless Romania  —platforme reprezentative dedicate sectorului de constructii de peste 20 de ani.
Despre Facultatea de Inginerie Mecanică și Robotică in Constructii — UTCB
Facultatea de Inginerie Mecanică și Robotică in Constructii din cadrul Universității Tehnice de Construcții București formează generații de ingineri specializați în utilaje, tehnologii și automatizări pentru domeniul construcțiilor, susținând legătura dintre mediul academic și industrie.

